CELEX: 32021L0802
Language: sl
Date: 2021-03-12 00:00:00
Title: Delegirana direktiva Komisije (EU) 2021/802 z dne 12. marca 2021 o spremembi Priloge k Okvirnemu sklepu 2004/757/JHA glede vključitve novih psihoaktivnih snovi metil 3,3-dimetil-2-{[1-(pent-4-en-1-il)-1H-indazol-3-karbonil]amino}butanoat (MDMB-4en-PINACA) in metil 2-{[1-(4-fluorobutil)-1H-indol-3-karbonil]amino}-3,3-dimetilbutanoat (4F-MDMB-BICA) v opredelitev pojma „prepovedana droga“

20.5.2021   
               
               
                  SL
               
               
                  Uradni list Evropske unije
               
               
                  L 178/1
               
            
         DELEGIRANA DIREKTIVA KOMISIJE (EU) 2021/802
         z dne 12. marca 2021
         o spremembi Priloge k Okvirnemu sklepu 2004/757/JHA glede vključitve novih psihoaktivnih snovi metil 3,3-dimetil-2-{[1-(pent-4-en-1-il)-1H-indazol-3-karbonil]amino}butanoat (MDMB-4en-PINACA) in metil 2-{[1-(4-fluorobutil)-1H-indol-3-karbonil]amino}-3,3-dimetilbutanoat (4F-MDMB-BICA) v opredelitev pojma „prepovedana droga“
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Okvirnega sklepa Sveta 2004/757/PNZ z dne 25. oktobra 2004 o opredelitvi minimalnih določb glede elementov kaznivih dejanj in kazni na področju nedovoljenega prometa s prepovedanimi drogami (1) in zlasti člena 1a(1) Sklepa,
         ob upoštevanju naslednjega:
         
                     (1)
                  
                  
                     Poročili o ocenah tveganja novih psihoaktivnih snovi metil 3,3-dimetil-2-{[1-(pent-4-en-1-il)-1H-indazol-3-karbonil]amino}butanoat (MDMB-4en-PINACA) in metil 2-{[1-(4-fluorobutil)-1H-indol-3-karbonil]amino}-3,3-dimetilbutanoat (4F-MDMB-BICA) je v skladu s členom 5c Uredbe (ES) št. 1920/2006 Evropskega parlamenta in Sveta (2) pripravil znanstveni odbor Evropskega centra za spremljanje drog in zasvojenosti z drogami, razširjen v skladu s postopkom iz člena 5c(4) navedene Uredbe. Center je poročili o ocenah tveganja Komisiji in državam članicam predložil 9. decembra 2020.
                  
               
                     (2)
                  
                  
                     MDMB-4en-PINACA in 4F-MDMB-BICA sta sintetična agonista kanabinoidnih receptorjev (sintetična kanabinoida). Kažeta podobne učinke kot tetrahidrokanabinol (THC), ki je odgovoren za glavne psihoaktivne učinke kanabisa, vendar sta zaradi večje strupenosti bolj smrtno nevarna. Visoka potentnost obeh snovi pomeni veliko tveganje zastrupitve.
                  
               
                     (3)
                  
                  
                     MDMB-4en-PINACA je v Uniji na voljo vsaj od leta 2017 in je bil odkrit v 20 državah članicah, pri čemer se je število držav članic, ki so snov prvič identificirale, leta 2019 močno povečalo. Leta 2020 se je močno povečala količina MDMB-4en-PINACA, ki so jo zasegli carinski organi. O skupno 389 zasegih je poročalo 20 držav članic (3). Poleg tega je šest držav članic poročalo o 15 zbranih vzorcih, ena država članica pa je poročala o 28 bioloških vzorcih. Ker se snov v nekaterih laboratorijih ne preverja rutinsko, je MDMB-4en-PINACA na splošno verjetno bolj razširjen, kakor je razvidno iz odkritih primerov. V večini primerov je bila snov zasežena kot prah in v mešanicah za kajenje, odkrita pa je bila tudi kot impregniran papir, vključno s pivniki, v tekoči obliki in v drugih neopredeljenih oblikah.
                  
               
                     (4)
                  
                  
                     Dve državi članici sta poročali o dvanajstih smrtnih primerih, povezanih z MDMB-4en-PINACA. Ker se snov v nekaterih laboratorijih ne preverja rutinsko, verjetno niso bili odkriti in sporočeni vsi primeri zastrupitev in smrtni primeri.
                  
               
                     (5)
                  
                  
                     4F-MDMB-BICA je v Uniji na voljo vsaj od marca 2020 in je bil odkrit v enajstih državah članicah. O skupno 94 zasegih je poročalo enajst držav članic (4). Poleg tega je ena država članica poročala o zbranem vzorcu, ena država članica pa je poročala o 126 bioloških vzorcih. Ker je snov nova na trgu in se zato ne preverja rutinsko, je 4F-MDMB-BICA verjetno na splošno bolj razširjen, kakor je razvidno iz odkritih primerov. V večini primerov je bila snov zasežena kot prah, v mešanicah za kajenje in v obliki pivnikov, odkrita pa je bila tudi v tekoči obliki in v drugih neopredeljenih oblikah.
                  
               
                     (6)
                  
                  
                     Med majem in avgustom 2020 je bilo v eni državi članici prijavljenih enaindvajset smrtnih primerov, povezanih s 4F-MDMB-BICA. Obstaja verjetnost, da niso odkriti in sporočeni vsi primeri zastrupitev in smrti, saj se pregledi za to snov ne izvajajo rutinsko, prav tako pa se je ta šele pred kratkim pojavila na trgu Unije.
                  
               
                     (7)
                  
                  
                     Videti je, da se MDMB-4en-PINACA in 4F-MDMB-BICA na spletu prodajata v majhnih in veleprodajnih količinah kot „zakonit“ nadomestek konoplje in nadzorovana sintetična kanabinoida, predvsem kot končni potrošniški izdelek, na primer v mešanicah za kajenje, e-tekočinah ali impregnirana na papirju.
                  
               
                     (8)
                  
                  
                     Neposrednih dokazov o morebitni vpletenosti organiziranega kriminala v proizvodnjo, distribucijo (trgovino) ter dobavo MDMB-4en-PINACA in 4F-MDMB-BICA znotraj Unije ni.
                  
               
                     (9)
                  
                  
                     MDMB-4en-PINACA in 4F-MDMB-BICA nimata niti v Uniji niti, kot kaže, nikjer drugje nobene priznane uporabe v humani ali veterinarski medicini. Nič ne kaže na to, da bi se snovi lahko uporabljali za druge namene, z izjemo uporabe kot analitični referenčni standard in v znanstvenih raziskavah.
                  
               
                     (10)
                  
                  
                     V poročilih o ocenah tveganja je navedeno, da bi odgovore na številna vprašanja v zvezi z MDMB-4en-PINACA in 4F-MDMB-BICA, ki se zastavljajo zaradi pomanjkanja podatkov o tveganjih za zdravje posameznikov, tveganjih za javno zdravje in socialnih tveganjih, lahko prinesle nadaljnje raziskave. Na podlagi razpoložljivih informacij bi bilo mogoče sklepati, da uživanje MDMB-4en-PINACA in 4F-MDMB-BICA škoduje zdravju zaradi njune akutne toksičnosti in nevarnosti zlorabe ali potenciala za povzročitev odvisnosti. To škodovanje zdravju se šteje za življenjsko nevarno. Ni posebnih informacij o socialnih tveganjih, ki jih predstavljata MDMB-4-en-PINACA in 4F-MDMB-BICA. Zato je dovolj razlogov za vključitev MDMB-4en-PINACA in 4F-MDMB-BICA v opredelitev pojma „prepovedana droga“.
                  
               
                     (11)
                  
                  
                     MDMB-4en-PINACA in 4F-MDMB-BICA nista na seznamu za nadzor na podlagi Enotne konvencije Združenih narodov o mamilih iz leta 1961, kakor je bila spremenjena s Protokolom leta 1972, ali Konvencije Združenih narodov o psihotropnih substancah iz leta 1971. 4F-MDMB-BICA trenutno ni v postopku ocenjevanja v okviru sistema Združenih narodov, za MDMB-4en-PINACA pa je izdano tudi priporočilo, naj se vključi na seznam Združenih narodov. Vendar je dovolj dokazov, da je treba to snov nujno vključiti tudi v opredelitev pojma „prepovedana droga“ v okviru prava EU.
                  
               
                     (12)
                  
                  
                     Devet držav članic nadzoruje MDMB-4en-PINACA na podlagi nacionalne zakonodaje za nadzor nad drogami, štiri države članice na podlagi zakonodaje o novih psihoaktivnih snoveh, ena država članica pa na podlagi druge zakonodaje. Sedem držav članic nadzoruje 4F-MDMB-BICA na podlagi nacionalne zakonodaje za nadzor nad drogami, štiri države članice na podlagi zakonodaje o novih psihoaktivnih snoveh, ena država članica pa na podlagi druge zakonodaje. Glede na to, da se ti nacionalni nadzorni ukrepi že izvajajo, bi vključitev snovi MDMB-4en-PINACA in 4F-MDMB-BICA v opredelitev pojma „prepovedana droga“ in s tem zajetje teh snovi v določbe o kaznivih dejanjih in sankcijah, kakor so opredeljene v Okvirnem sklepu 2004/757/PNZ, pripomogla k preprečevanju nastanka ovir v čezmejnem sodelovanju na področju kazenskega pregona in pravosodja ter ščitila pred tveganji, ki lahko nastanejo zaradi razpoložljivosti in uporabe te snovi.
                  
               
                     (13)
                  
                  
                     Pogoji za izvrševanje teh izvedbenih pooblastil za sprejetje delegirane direktive so bili izpolnjeni in postopki upoštevani, zato bi bilo treba sprejeti delegirano direktivo za vključitev MDMB-4en-PINACA in 4F-MDMB-BICA v Prilogo k Okvirnemu sklepu 2004/757/PNZ, s čimer bi za ti snovi posledično veljale določbe kazenskega prava Unije o nedovoljenem prometu s prepovedanimi drogami.
                  
               
                     (14)
                  
                  
                     Okvirni sklep 2004/757/PNZ, kakor je bil spremenjen z Direktivo (EU) 2017/2103 Evropskega parlamenta in Sveta (5), je za Irsko zavezujoč, zato Irska sodeluje pri sprejetju in uporabi tega sklepa.
                  
               
                     (15)
                  
                  
                     Okvirni sklep 2004/757/JHA, kakor se uporablja do 21. novembra 2018, je za Dansko zavezujoč, Direktiva (EU) 2017/2103 pa zanjo ni zavezujoča. Danska torej ne sodeluje pri sprejetju te direktive, ki zanjo ni zavezujoča in se v njej ne uporablja.
                  
               
                     (16)
                  
                  
                     V skladu s skupno politično izjavo z dne 28. septembra 2011 držav članic in Komisije o obrazložitvenih dokumentih (6) se države članice zavezujejo, da bodo v upravičenih primerih obvestilu o ukrepih za prenos priložile enega ali več dokumentov, v katerih se pojasni razmerje med sestavnimi elementi direktive in ustrezajočimi deli nacionalnih instrumentov za prenos.
                  
               
                     (17)
                  
                  
                     Okvirni Sklep 2004/757/PNZ bi bilo zato treba ustrezno spremeniti –
                  
               SPREJELA NASLEDNJO DIREKTIVO:
         
            Člen 1
            Sprememba Okvirnega sklepa 2004/757/PNZ
            V Prilogi k Okvirnemu sklepu 2004/757/PNZ se dodata naslednji točki 18 in 19:
            
                        „18.
                     
                     
                        Metil 3,3-dimetil-2-{[1-(pent-4-en-1-il)-1H-indazol-3-karbonil]amino}butanoat (MDMB-4en-PINACA) (*).
                     
                  
                        19.
                     
                     
                        Metil 2-{[1-(4-fluorobutil)-1H-indol-3-karbonil]amino}-3,3-dimetilbutanoat (4F-MDMB-BICA) (*).
                     
                  
         
            Člen 2
            Prenos
            
               1.   Države članice sprejmejo zakone in druge predpise, potrebne za uskladitev s to direktivo najpozneje 9. decembra 2021. Besedilo navedenih predpisov takoj sporočijo Komisiji.
               Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
            
            
               2.   Države članice Komisiji sporočijo besedila bistvenih predpisov nacionalnega prava, ki jih sprejmejo na področju, ki ga ureja ta direktiva.
            
         
         
            Člen 3
            Začetek veljavnosti
            Ta direktiva začne veljati dvajseti dan po objavi v Uradnem listu Evropske unije.
         
         
            Člen 4
            Ta direktiva je naslovljena na države članice v skladu s Pogodbama.
         
         
            V Bruslju, 12. marca 2021
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 335, 11.11.2004, str. 8.
         
            (2)  Uredba (ES) št. 1920/2006 Evropskega parlamenta in Sveta z dne 12. decembra 2006 o Evropskem centru za spremljanje drog in zasvojenosti z drogami (UL L 376, 27.12.2006, str. 1).
         
            (3)  Poleg tega je Združeno kraljestvo poročalo o 380 zasegih, Norveška o enem zasegu in Turčija o 663 zasegih.
         
            (4)  Poleg tega je Združeno kraljestvo poročalo o 17 zasegih.
         
            (5)  Direktiva (EU) 2017/2103 Evropskega parlamenta in Sveta z dne 15. novembra 2017 o spremembi Okvirnega sklepa Sveta 2004/757/PNZ zaradi vključitve novih psihoaktivnih snovi v opredelitev pojma „prepovedana droga“ in razveljavitvi Sklepa Sveta 2005/387/PNZ (UL L 305, 21.11.2017, str. 12).
         
            (6)  UL C 369, 17.12.2011, str. 14.